Supersoniese vliegtuie kom terug! - Sakenuus - Republikein
Tuesday, August 06th, 20:35:41
Francois Williams – Die era van supersoniese vlugte is terug. Die vliegtuigvervaardiger Boeing het 'n vennootskap met Aerion gesluit om 'n nuwegenerasie- supersoniese straler te bou.
Aerion is in Reno in Nevada, Amerika, waar hy baanbrekerswerk doen in die ontwerp van sakestralers wat tot 70% vinniger as bestaande stralers kan vlieg.
Boeing het vandeesweek 'n vennootskap met Aerion in Chicago bekend gemaak, waarin hy 'n onbekende bedrag in Aerion belê het om tegnologie-ontwikkeling en vliegtuigontwerp te versnel.
Boeing sal ingenieurs-, vervaardigings- en toetsvlughulpbronne aan Aerion beskikbaar stel om sy AS2- supersoniese sakestraler na die mark te bring.
Die AS2 is ontwerp om snelhede van mach 1,4 te haal. Dit is teen 1 728 km per uur heelwat vinniger as die spoed van klank.
Die spoed van klank is 343 meter per sekonde oftewel 1 234,8 km per uur (mach 1).
Dit sal 'n vlug tussen Amerika en Europa oor die Atlantiese Oseaan met drie uur kan verkort. Die eerste vlug word vir 2023 beplan.
Die belegging in Aerion is gedoen deur Boeing se afdeling Boeing NeXt, wat in strategiese nuwe tegnologie belê.
Die Concorde, wat gesamentlik deur Brittanje en Frankryk ontwikkel is, is tussen 1976 en 2003 gebruik en kon teen dubbeld die spoed van klank vlieg, en het plek vir 92 tot 128 passasiers gehad. Vlugte is egter in November 2003 gestaak, drie jaar ná die noodlottige ongeluk van 'n Air France-huurvlug in Julie 2000 met 'n Concorde.
Daar is tans geen supersoniese passasiersvliegtuie in diens nie. Slegs 20 Concorde-vliegtuie is gebou en net Air France en British Airways het die vliegtuie gekoop en gebruik. Ondanks baie hoë bedryfskoste kon die twee lugdienste die Concorde danksy hoë vliegkaartjiepryse winsgewend bedryf.
Volgens Wikipedia het rykes byvoorbeeld in 1997 soveel as $7 995 vir 'n retoerkaartjie tussen New York en Londen betaal. Dit was meer as 30 keer so duur as die goedkoopste beskikbare kaartjie in daardie stadium op dié roete. – Netwerk24